**Több mint 3 és fél tonna méz megsemmisítését rendelte el a Nébih**

**Előzetes adatgyűjtést követően egy méztermelőnél tartott élelmiszerbiztonsági és nyomon követési vizsgálatot a Nemzeti Élelmiszerlánc-biztonsági Hivatal (Nébih). A többszöri, mintavétellel egybekötött ellenőrzések során a szakemberek 21 hordó (kb. 3600 kg) igazolatlan eredetű, illetve hamisított mézet találtak. A Nébih elrendelte a jogsértő tételek forgalomból történő kivonását és megsemmisítését.**

Előzetes adatgyűjtést követően tartott élelmiszerbiztonsági és nyomon követési vizsgálatot a Nébih egy méztermelő vállalkozónál, akinél több jogsértést is feltártak a szakemberek. A többszöri, mintavétellel egybekötött hatósági ellenőrzések során kiderült, hogy 13 hordónyi (kb. 2200 kg) összsúlyú tétel eredete nem igazolt. Egy másik méztétel esetében a laboratóriumi vizsgálat 13,4% idegen cukor jelenlétét mutatta ki, így ez utóbbi tétel hamisított élelmiszer-terméknek minősül.

A fentiekre való tekintettel a Nébih 21 hordó (mintegy 3600 kg) jogsértő méztétel forgalomból történő kivonását és megsemmisítését rendelte el. A hatósági eljárás, valamint a bírság megállapítása folyamatban van.

Az érintett vállalkozás adatai elérhetőek a [jogsértés listán](http://portal.nebih.gov.hu/jogsertesek).

Az ellenőrzés során készült fénykép- és videófelvételek elérhetőek a Nébih honlapján:

<http://portal.nebih.gov.hu/-/tobb-mint-3-es-fel-tonna-mez-megsemmisiteset-rendelte-el-a-nebih>

2017. december 14.

Nemzeti Élelmiszerlánc-biztonsági Hivatal